Gedagte vir die dag: StandvastigFoto: pixabay.com My geliefde broers en susters, staan baie vas, onbeweeglik. Gee altyd julle allerbeste vir die Here se werk, want julle weet voor die Here is alles wat julle doen die moeite werd. (1 Korintiërs 15:58) Paulus was ’n meester in die uiteensetting van die beginsels en oortuigings van ons Christelike geloof. Tog was hy ook prakties, versigtig om sy argument logies op te bou. Ons kan sy briewe aan die Efesiërs en die Kolossense mooi verdeel, met die eerste helfte leerstellinge en die tweede helfte die toepassing daarvan. As iemand wat oortuig was dat geloof gedrag beïnvloed, het Paulus die gelowiges oral aangespoor om deeglik te besin oor wat hulle vertrou, want dit sou hulle optrede bepaal. Hier moedig hy die Korintiërs aan om God se roeping met toewyding uit te leef. Stewig geanker in hul kennis van die opstanding van Christus en hul hoop op die toekoms, vra hy hulle om standvastig in hul diens en konsekwent in hul Christelike wandel te wees. Met ander woorde, ons is nie wisselvallig in die uitleef van ons geloof nie, maar toegewyd en betroubaar wanneer ons die liefde van Christus prakties aan ander bring. Jesus verduidelik dit vir sy dissipels deur hulle te waarsku om nie terug te kyk as hulle eers hul hand aan die ploeg geslaan het nie, maar om hul opdragte klaar te maak. Lewende God, standvastig tot in ewigheid, maak my van kop tot tone nuut sodat ek vas kan staan, my hart en my gees vol van u lig en u waarheid, want ek voel moeg en my gees bedruk. U oneindige liefde en goedheid hou my gefokus in my roeping en help my om te volhard in gebed. Amen